**שמות לו-מ:**

**על מעשה האמנות ועל בצלאל בן אורי כאמן**

**דף למנחה**

**'ּבְצַלְאֵל בֶּן-אוּרִי בֶן-חוּר לְמַטֵּה יְהוּדָה, עָשָׂה אֵת כָּל אֲשֶׁר צִוָּה ה' אֶת מֹשֶׁה'** (שמות פרק לח, פסוק כב)

פרקים לו-מ בספר שמות עוסקים בבנייה הפיזית של המשכן ובפירוט חלקיו השונים, כליו ובגדי הכהונה. אם הפרקים הקודמים עסקו בתכנון, פרקים אלו עוברים לשלב הביצוע של המשכן וכליו.

פרק מ', האחרון בסדרה, מתאר את ההיערכות הסופית לפני רדת ענן הכבוד על המשכן. בפרק זה מגיע לשיאו תהליך הפירוט הנוקדני של הקמת המשכן, הנחת הכלים במקומם, הלבשת הכהנים ומשיחת כלי הקודש בשמן המשחה. במידה מסוימת מזכיר הפירוט את היערכותה של כלה ערב חופתה. נוכל לראות בארבעת הפרקים הקודמים מעין טרום היערכות, הישורת האחרונה לפני הצגת הבכורה - וכעת נבנית התפאורה, נתפרות התלבושות, השחקנים משננים את שורותיהם וכל המעשים מובילים אל רגע מסעיר אחד - הסטת הפרגוד.

בתוך תיאורי הבנייה, היצירה וההכנה מוזכרת שוב ושוב דמותו של בצלאל בן אורי, האמן אשר הופקד על תכנון אוהל המועד, בנייתו ואבזורו. דמותו של בצלאל מופיעה שנית בספרות חז"ל ובספרות העברית החדשה ומסמלת את דמות האמן בעולם האמנות והתרבות היהודי והעברי.

דף לימוד זה יפגיש את הלומדים עם דמותו של בצלאל בן אורי דרך טקסטים מן המדרש, מן התלמוד ומן הספרות העברית החדשה. דמותו של בצלאל תשמש לבחינת דמותו של האמן בכלל, הכרת עולמו הפנימי ובחינת תכליתה של האמנות.

**פתיחה: האמן האידיאלי**

נבקש מהלומדים לשתף את הקבוצה בתיאור דמותו האידילית של האמן הארכיטיפי. כיצד הוא נוהג? מה חשוב לו? על אילו דברים הוא אינו מתפשר? האם הוא אהוד/ אינו אהוד? כיצד הוא ניגש לפרויקט חדש?

כעת נפנה לאמן הארכיטיפי היהודי - בצלאל בן אורי. נראה כיצד הוא מוצג במקרא, בתלמוד ובמדרש ומה ניתן ללמוד ממנו על דמותו של האמן בפרט ועל מלאכת האמנות בכלל.

**וְעָשָׂה בְצַלְאֵל וְאָהֳלִיאָב וְכֹל אִישׁ חֲכַם-לֵב אֲשֶׁר נָתַן ה' חָכְמָה וּתְבוּנָה בָּהֵמָּה לָדַעַת לַעֲשֹׂת, אֶת כָּל מְלֶאכֶת עֲבֹדַת הַקֹּדֶשׁ לְכֹל אֲשֶׁר צִוָּה ה'. וַיִּקְרָא מֹשֶׁה אֶל-בְּצַלְאֵל וְאֶל-אָהֳלִיאָב, וְאֶל כָּל-אִישׁ חֲכַם-לֵב אֲשֶׁר נָתַן ה' חָכְמָה בְּלִבּוֹ - כֹּל אֲשֶׁר נְשָׂאוֹ לִבּוֹ לְקָרְבָה אֶל-הַמְּלָאכָה לַעֲשֹׂת אֹתָהּ** (שמות פרק לו, פסוקים א-ב)

נציג למשתתפים משימה:

* מזל טוב! זכיתם במכרז הפונה לאדריכלים לתכנן מבנה ציבורי בעל חשיבות גבוהה ביותר. אילו שאלות עליכם לשאול בטרם תפנו לתכנון המבנה? מה חשוב לכם לדעת עוד לפני שלב התכנון?
* מהו סדר הפעולות שיש לבצע בהקמת מבנה עד להשלמתו הסופית?

סביר להניח כי רובנו היינו מבררים ראשית מהי מטרת המבנה ומה תהיה תכולתו. לאחר מכן היינו בונים את צורתו החיצונית ורק לבסוף, היינו מתמקדים במראהו הפנימי ובתכולתו ובעיצוב אביזריו. אולם מעניין לראות כי לא כך היו הדברים כאשר תכנן בצלאל בן אורי את המשכן, על פי המדרש הבא:

**'תֵּן לְחָכָם' - זה בצלאל. אתה מוצא, בשעה שאמר הקב"ה למשה 'עשה המשכן', בא ואמר לבצלאל. אמר לו 'מהו המשכן הזה?' אמר לו 'שישרה הקב"ה שכינתו בתוכו, ומלמד לישראל תורה'. אמר לו בצלאל 'והיכן התורה נתונה?' אמר לו 'משאנו עושים את המשכן אנו עושין הארון'. א"ל 'רבינו משה, אין כבודה של תורה בכך! אלא אנו עושין הארון ואחר-כך המשכן'. לפיכך זכה שיקרא על שמו, שנאמר "וַיַּעַשׂ בְּצַלְאֵל אֶת הָאָרֹן" (שמות רבה נ, ב)**

* מה סדר הפעולות שנקט בצלאל בן אורי לפי המדרש? מדוע לדעתכם נקט דווקא סדר זה?
* מה יכולה בחירתו בסדר פעולות זה ללמד עליו כאמן - מה חשוב בעיניו? על מה הוא שם דגש?
* השוו בין דמותו של בצלאל ודמותו של משה במדרש. במה הם שונים?

על פי המדרש, לבצלאל חשובה בראש ובראשונה מהות הדברים. המשכן חשוב פחות מהתורה השוכנת בו, כי כאמן הוא מבין שהצורה משנית לתוכן היצירה האמנותית. משה לעומתו הוא מנהיג ואיש שכלתן ופרקטי, הניגש למשימה עם היגיון שונה ולפיו יש להקים ראשית את המבנה החיצוני ורק אז להניח את הרוח בתוכו.

* עם איזו גישה אתם מזדהים יותר?

במדרש אחר נאמר:

**בג' דברים הללו [=חוכמה, תבונה ודעת] נברא העולם שנאמר (משלי ג, יט): "ה' בחכמה יסד ארץ כונן שמים בתבונה" (שם, יט) "בדעתו תהומות נבקעו" ובג' דברים הללו נעשה המשכן שנאמר "וָאֲמַלֵּא אֹתוֹ רוּחַ אֱלֹהִים בְּחָכְמָה וּבִתְבוּנָה וּבְדַעַת' (שמות רבה מח, ד)**

המדרש מחזק את גישתו של בצלאל שכן עולה ממנו שהמשכן נבנה בחוכמה, תבונה ודעת.

* כיצד לדעתכם היה נראה המשכן אילו משה היה בונה אותו?

**האמן כבעל תעוזה**

כאמור, בצלאל בן אורי נחשב לאבטיפוס של אמן. פעולתו לא הסתכמה במלאכת הבנייה עצמה אלא גם במחשבה יתרה ובתבונה שהנחו אותו בבניית המשכן. במעשיו בא לידי ביטוי כוח יצירה עז המורכב מכישרון אמנותי, מתבונה ומרגישות; כעת נראה כי במעשיו ניכרת גם תעוזה ללכת כנגד הסמכות, ולפעול באופן עצמאי. נעיין כעת במדרש נוסף המציג את גישות בצלאל ומשה במהופך:

**אמר רבי**[**שמואל בר נחמני**](http://he.wikipedia.org/wiki/%D7%A9%D7%9E%D7%95%D7%90%D7%9C_%D7%91%D7%A8_%D7%A0%D7%97%D7%9E%D7%A0%D7%99)**אמר**[**רבי יונתן**](http://he.wikipedia.org/wiki/%D7%A8%D7%91%D7%99_%D7%99%D7%95%D7%A0%D7%AA%D7%9F)**: בצלאל על שם חכמתו נקרא. בשעה שאמר לו הקדוש ברוך הוא למשה: 'לך, אמור לו לבצלאל, עשֵׂה לי משכן, ארון וכלים' - הלך משה והפך ואמר לו: עשה ארון וכלים ומשכן! אמר לו: משה רבינו, מנהגו של עולם - אדם בונה בית ואחר כך מכניס לתוכו כלים, ואתה אומר עשה לי ארון וכלים ומשכן?! כלים שאני עושה להיכן אכניסם? שמא כך אמר לך הקב"ה: עשה משכן ארון וכלים! אמר לו: שמא בְּצֵל אֵל היית וידעת? (בבלי ברכות, נה, ע"א)**

השוו מדרש זה עם המדרש משמות רבה לעיל. עמדו על ההבדלים ביניהם, ושימו לב במיוחד לאופן בו מצייר כל אחד מן הפירושים את דמותו של בצלאל:

* כיצד נבדל מדרש זה מן המדרש בשמות רבה?
* מדוע לדעתכם פועל בצלאל בן אורי כאן בצורה הפוכה מאשר בשמות רבה?
* באיזו מידה מעשה האמנות מחייב לדעתכם תעוזה? עצמאות? הליכה נגד הזרם? חירות של מחשבה וביטוי?

במדרש שמות רבה ראינו כי סדר הפעולות של בצלאל היה מן הארון (המכיל את התורה) אל המשכן. התוכן והמהות קדמו לצורה. בבבלי כאן הסדר הוא הפוך - מהמשכן אל הכלים. הצורה קודמת אפוא לתוכן.

לפי הבבלי, לא די בצורה. יתרה מכך; לא די ביצירה פרקטית על פי הוראות אלא יש צורך גם ביצירה מתוך רגש ותשומת לב לפרטים. אולי לכך כיוון המדרש ב'חוכמה, תבונה ודעת'. החוכמה טומנת בחובה גם את הידע הפרקטי האמנותי, אך גם את ה"מוזה" - נשמת האמן היוצקת משמעות אל תוך היצירה.

* האם לדעתכם המשכן היה אתגר יוצא דופן בדרישה לבנותו 'בחוכמה, בתבונה ובדעת'? האם לא ראוי כי כל מבנה ייבנה כך?

**בצלאל בן אורי כאמן בן זמננו**

דמותו של בצלאל בן אורי העניקה השראה רבה לעולם האמנות העברי בתחילת העת החדשה. המפורסם שבהם הוא בית הספר הגבוה לאמנות ועיצוב בירושלים הקרוי על שמו - 'בצלאל'.

קריאת העשרה:

את "בית הספר לאמנות ולמלאכות אמנות בצלאל" ו"בית הנכות הלאומי בצלאל" יזם והקים הפסל הפרופסור בוריס (דב) שץ, שהגה את רעיון הקמת מרכז לאמנות ולאומנות בארץ-ישראל, נאבק על מימושו והקדיש את כל חייו להגשמתו, וזאת בצד עבודתו האמנותית העצמית.

ההחלטה על הקמת "בצלאל" נתקבלה בקונגרס הציוני השביעי ב-1905, לאחר שהפרופסור שץ, שמילא אז תפקיד נכבד של פסל החצר של מלך בולגריה והיה פרופסור באקדמיה לאמנות בבולגריה - הביא את הרעיון לפני הרצל עוד בשנת 1903. **באותו מעמד הציע שץ לקרוא למוסד החדש על שם בצלאל בן-אורי בן-חור, חכם החרשים שבנה את המשכן.** ציוני גרמניה לקחו תחת חסותם את הקמת המוסד החדש. "בצלאל" נרשם כאגודה גרמנית רשמית באוקטובר 1906 בהגדרה זו: "אגודה לקידום מלאכת-יד ותעשיית-בית בארץ-ישראל ובארצות השכנות". שץ הגיע לארץ בראשית 1906 ועמו מורים וקומץ תלמידים. הוא שכר בית גדול" ברחוב החבשים (רחוב אתיופיה מס' 8), קבע בראשו שלט "בצלאל - בית מדרש למלאכות אמנות" והחל בצעדים ראשונים להוצאת חזונו מן הכוח אל הפועל. כבר מתחילה נקבעה מתכונת משולשת למוסד: בית-ספר לציור, בתי מלאכה למקצועות מעשיים בגבול האמנות, ומוזיאון.

ל"בצלאל" היו תקופות פריחה ושפל. לא תמיד ידע הפרופסור שץ, איש חזון נלהב עם תכונות של "נביא", לכלכל את עניני המוסד שלו בתבונה כלכלית, וימי "בצלאל" רצופים מאבקים עם הוועד המנהל שישב בברלין ובראשו עמד אוטו ורבורג, על תקציבים ותכניות להרחבת המוסד בצורה מסודרת והדרגתית. עם המעבר לבנינים החדשים הורחבה פעילות המוסד, נפתחו מחלקות חדשות כמו מחלקת הכסף-פיליגראן, מחלקות חיטוב ומסגרות, מחלקות לרהיטים קלועים, מקשת נחושת והדפסי אבן. בסך-הכל לימדו ב"בצלאל" למעלה משלושים מלאכות שונות, ובשיא פעילותו למדו ועבדו בו למעלה מ- 500 תלמידים ומורים. כבר בשלביו הראשונים של המוסד נוצרו בו פריטים בכמות מספקת לארגון תערוכות בכל העולם, כדי להפיץ את שם "בצלאל" ולהעמידו על יסודות כלכליים, כי שץ שאף למצוא שווקים לתוצרת המפעל בארצות שונות.

"**בצלאל" היווה נקודת משיכה לצעירים יהודים מכל תפוצות הגולה ומן הארץ, לבוא וללמוד בו. ההווי שנוצר בו, הלימודים, החגיגות, התהלוכות והתערוכות - תרמו הרבה לפיתוח חיי התרבות והרוח של ירושלים שקפאה על שמריה. לימדו בו ציירים ואמנים יהודים מפורסמים, כמו: אפרים משה ליליאן, ארנולד לחובסקי, שמואל הירשנברג, מאיר גור-אריה, אבל פאן, זאב רבן ורבים אחרים. בין התלמידים נזכיר את נחום גוטמן, ראובן רובין, יחזקאל שטרייכמן ומשה קסטל - שתרמו כל אחד את חלקו להיווצרות אמנות יהודית ארצישראלית. משהו מאוירת בית-הספר של אז מביא נחום גוטמן בספרו "בין חולות וכחול שמים" שכתב יחד עם אהוד בן עזר: "היינו ערב-רב של תלמידים בבית-הספר לאמנות 'בצלאל'. חבורה משונה. הפרופסור שץ אסף אותנו מכל חלקי תבל... הייתי כמעט היחיד ביניהם שדיבר עברית וגם ידעתי קצת ערבית. בערבים ראיתי באמת את המחשת התנ"ך, בתנועות הרחבות שלהם, בקמטי בגדיהם הרחבים, הצטיירו לנגד עיני הדמויות התנ"כיות... ב'בצלאל' לא היו הספסלים מסודרים בשורות-שורות, כמו במחלקות הגימנסיה, או בסמינר למורים. כל בחור שהכניס עצמו בפתח המקומר של אולם הציור, בין שהיה מרכין ראשו, כדי להיכנס בו, ובין שהיה טופח על כיסי מכנסיו הנפוחים, כדי שיוכל להעביר עצמו בין המזוזות - היה עולם אחר ונשא עמו אוירה אחרת משל חבריו. הם באו מארצות שונות, מתרבויות זרות, ולמודי נסיון חיים. אני, הצעיר שבחבורה, הייתי זמן ממושך 'המקומי' היחיד".**

**(מאת יהואש ביבר, ספריית מט"ח)**

דמותו של בצלאל בן אורי מופיעה, אם במישרין ואם בעקיפין, בשתי יצירות ספרותיות מראשית המאה העשרים: בוריס שץ, מייסד 'בצלאל', כתב נובלה אוטופית בשם **ירושלים הבנויה** (1918) בה תיאר כיצד דמותו המקראית של בצלאל פוגשת את בוריס שץ בירושלים העתידית של שנת 2018 (!) המתוארת כאוטופיה תרבותית. בישראל עתידית זו מתרכזים תושבי הארץ במלאכות ובאמנויות שונות במסגרת גילדות אמנים ובית המקדש השלישי משמש כמוזיאון לאמנות:

**הדבר היה ביום השישי אחרי הצהריים, ב"בצלאל" כבר שבתה עבודה, החצר הורבצה לכבוד השבת, איש לא היה שם, הכל נסגר, הושלך הס. הדממה הבלתי רגילה ב"בצלאל", המלא תמיד תשואות, השרתה עלי רוח עצבות. עליתי הגגה, ישבתי מול המנורה על המגדל, אשר משם אהבתי לפנים להשקיף על העיר, לחלום פתאום חזו עיני תמונה כהה נשענת על כן המנורה... זאת הייתה תמונת איש בחצי ימיו, רם קומה, עוטה מעיל אדום כהה ועל ראשו הגא חבוש פאר קטן ולבן ומתחתיו גלשו קווצות, שחורות ארוכות, הוא עמד מופנה מנגדי, לא יכולתי לראות את פניו...**

**בגן נאה על יד תחנת-תעופה ניצבתי עם מורי. ונעל באווירון ונשב בו שנינו. כמעט רגע ואנחנו הגבהנו עוף ונדאה באוויר צח וזך תחת רקיע התכלת. מלמטה נראתה עיר יפה להפליא, המשתרעת על פני גבעות ובקעות ובה מגדלים רמים, כיפות, גגות, שטוחים בהירים, גנים, ברכות וגשרים גשורים מעל לבקעות. "מה זאת?" שאלתי את מורי.**

**"ירושלים, ירושלים הבנויה".**

**"ירושלים הבנויה"! קראתי מתוך התפעלות , "הבה נרדה נא למטה, אשעשע את עיני, אשמח את ליבי, ארוצה בשווקיה, אשוטט ברחובותיה, אראה נא הכל, כיצד נבנתה? מה עשו בה? איך חיים שם? השלום ל"בצלאל"? העודנו חי?"**

**"חכה! , אל תיחפז" ענני מורי בבת צחוק טובה. "הן אמן אתה וידוע תדע כי מתחילה צריך להתבונן אל הקווים הגדולים, אל הכלל, ואחר אל כל חלק וחלק לבדו, ורק אז נבין את ה"כלל" אל הנכון. וככה נעשה: אני אראך את פני ירושליים, לב הארץ, מלמעלה, מבחוץ, וגם את פני ארץ ישראל תראה ואחר אורידך ארצה. שם לא נעוף, לא ניסע. את ירושלים עוברים ברגל לאורכה ולרוחבה. כל מדרך כף רגל בה קדוש הוא. הרואה אתה?". הורה לי באצבעו על קבוצת בניינים בטבור העיר, "זהו בית המקדש"...**

**(בוריס שץ, ירושלים הבנויה, עמ' 15)**

* אילו קווים בדמותו של בצלאל בן אורי המקראי אימץ בוריס שץ בדמות המופיעה בספרו?
* האם ניתן למצוא דמיון בין יצירתו של בצלאל בן אורי המקראי לבין ירושלים האוטופית שמתאר בוריס שץ ובית הספר בצלאל בתיאורו של בובר?

הופעה נוספת של בצלאל היא בסיפורו של ש"י עגנון 'עגונות' (1908), בדמותו של אמן מחונן בשם בן-אורי הנקרא לבנות את ארון הקודש:

**ויותר שהיה הקצין משכלל ומפאר את בית ה' שם את לבו אל ארון הקודש שיהי מצוין ביופיו, בבחינת עין לא ראתה. התחיל מחזר אחר אומן נאה. ראה בין האומנים אומן אחד מוכשר במלאכת מחשבת ביותר בן אורי שמו. אדם זה שתקן היה וצנוע היה, בעל מלאכה פשוט לכאורה, אלא שרוח יתירה היתה נשקפת מעיניו וממעשה ידיו. עמד ומסר לו את מלאכת ארון הקודש** (ש"י עגנון, עגונות, עמ' תז)

נשאל את הלומדים -

* האם לדעתכם השילוב בין כישרון אמנותי ורוח יתרה הוא שילוב הראוי רק ליצירות בעלות אופי ותכלית דתיים? ושמא מן הראוי שהוא יאפיין כל מעשה אמנות באשר הוא?
* מה ניתן ללמוד מהשימוש התכוף בדמותו של בצלאל בן אורי ברובדי הספרות השונים? האם יש בכך אמירה שהיא מעבר להערכת הדמות עצמה? האם אפשר ללמוד מכך גם על מעשה האמנות עצמו?

**סיכום: מעשה האמנות**

נסיים בקטע של הראי"ה קוק, מתוך ההקדמה לשיר השירים בה הוא מתייחס לתכליתו הנשגבת של מעשה האמנות ולתפקידו רב המשמעות של האמן עצמו. ניתן להשליך את דבריו לא רק על היצירה של בני האדם, אלא גם למעשיהם בכלל. מן הראוי כי כל מעשה שעושה האדם יצא מתוך חוכמה ותבונה, מתוך תעוזה להתנגד לסמכות ומתוך אמת פנימית (ואלוהית) ושיכיל בתוכו נשמה יתרה.

**הספרות, הציור והחיטוב עומדים להוציא אל הפועל כל המושגים הרוחניים המוטבעים בעמקי הנפש האנושית וכל זמן שחסר עוד אף שרטוט אחד הנגלה במעמקי הנפש החושבת והמרגשת שלא יצא אל הפועל עוד יש חובה על מלאכת המחשבת להוציאו. מובן הדבר מעצמו שרק אלה האוצרות, שבהתפתחותם הם מבסמים את אויר המציאות טוב ויפה לפתח. מכל דיבור ודיבור שיצא מפי הקב"ה נתמלא כל העולם כולו בשמים; אמנם אותם הדברים הגנוזים שקבורתם הוא בעורם. עליהם מתוקן היתד שעל אוזנו לחפור ולכסות, ואי לו מי שמשתמש ביתד זו פעולה שכנגדה למען הרבות באשה. זעזועי הנפש מצד רגשי אהבה הטבעית שנוטלת חלק גדול במציאות במוסר ובחיים, הם ראויים להתפרש ע"י הספרות בכל הצדדים שבהם היא מוציאה אל הפועל את הגנוז, אבל רק בשמירה היותר מעולה מנטות לצד השיכרון המכוער, שיש באלה הרגשות שמהפך אותם מטהרה טבעית לטומאה של זוהמה מנוולת, רק אנשי קודש ראויים להיות שרי קודש** (הראי"ה קוק, מתוך הקדמה לשיר השירים)



כריכת ספרו של בוריס שץ, **ירושלים הבנויה** (צייר זאב רבן)